༄༅། །མཁའ་འགྲོ་གསང་བ་ཡང་ཐིག་ལས། དགོངས་པ་ཡེ་གྲོལ་ཆེན་པོ་གཉིས་མེད་རང་བྱུང་ཡེ་ཤེས་རྒྱུད་ཀྱི་
རྒྱལ་པོའི་དོན་རྣམ་པར་བཤད་པ་དྲི་བྲལ་
ཉི་མའི་སྣང་བ་ཞེས་བྱ་བ་
བཞུགས་སོ། །
༄༅། །ན་མོ་གུ་རུ་ཨ་ཛི་ཏ་མཉྫུ་གོ་ཥ་བི་ཛ་ཡ་ས་ར་ཡེ།
མཐའ་བརྒྱད་བྲལ་བའི་གཞི་དབྱིངས་ལས་འོངས་མུ་མེད་རྩལ་སྣང་
བཀོད་པ་རྣམས། །རང་སྣང་ཤེས་པའི་དེ་མ་ཐག་པར་བསྐལ་མང་
ཚོགས་ཟུང་ཡོངས་འདུམས་ཏེ། །སྟོབས་བཅུའི་མཛོད་ལ་མངའ་དབང་འབྱོར་བ་ཐོག་མའི་མགོན་པོ་བཙུན་མོར་བཅས། །དུས་ཀུན་འབྲལ་
མེད་སྙིང་གི་པད་མོར་དགྱེས་པར་བཞུགས་ལ་ལེགས་ཚོགས་སྤེལ། །
དཔག་ཡས་འགྲོ་བའི་མོས་བློ་དང་འཚམ་པར། །
ཞི་དང་ཁྲོ་ཚུལ་བཀོད་པ་ཇི་སྙེད་ཀུན། །
ཟང་ཐལ་རིག་སྟོང་ཀུན་བཟང་ཀློང་ཡངས་སུ། །
དབྱེར་མེད་རང་ངོ་ཤེས་པས་ཕྱག་བགྱིའོ། །
རྒྱལ་ཀུན་གསང་གསུམ་གཅིག་བསྡུས་ཧྲཱིཿཡིག་གཟུགས། །
འོད་མཚན་སྟོང་འབར་ཐུགས་དཀྱིལ་ཡོངས་སྨིན་པ། །
སིནྡྷུའི་དྭངས་མཚོར་འཕོས་པ་སྤྲུལ་པའི་སྐུ། །
པདྨ་ཀ་ར་གཏན་གྱི་སྐྱབས་སུ་བསྙེན། །
བསྐལ་མང་གོང་ནས་བྱང་ཆུབ་བརྙེས་ཀྱང་བླང་དོར་བརྩོན་པའི་ཁུར་ཆེན་
འཆང་། །མཁྱེན་བརྩེ་ནུས་པའི་གཏེར་དུ་གྱུར་ཀྱང་མི་ཁེངས་འགྲོ་ཀུན་བྲན་བཞིན་དུལ། །ཟག་རྟོག་རྩོལ་བ་ཀུན་ནས་ཟད་ཀྱང་རབ་འབྱམས་དཀྱིལ་འཁོར་སྤྲོ་བསྡུའི་བདག །སྒྲིབ་བྲལ་རིག་པའི་རྡོ་རྗེ་ཞེས་གྲགས་གྲུབ་
དབང་མཆོག་ལ་སྙིང་ནས་འདུད། །གང་གི་ཐུགས་དབུས་པདྨ་འོད་ཞིང་

དུ༑༑རང་གྲོལ་རྟོག་ཚོགས་འཁོར་གྱི་ཚོམ་བུ་ལ། །རིག་སྟོང་སྟོན་མཆོག་
མཚོ་སྐྱེས་དབང་པོ་ཡིས། །དགོངས་བརྒྱུད་གདམས་པའི་ཕ་ཕོག་མ་ཎི་ཀ །
འཐད་ལྡན་ལུང་རིགས་གོས་ཀྱིས་བསྙེན་བཞིན་དུ། །ཐེག་དགུའི་རྒྱལ་མཚན་རྩེ་ལ་མངའ་གསོལ་ཏེ། །ཕན་བདེ་འདོད་དགུའི་དགའ་སྟོན་
དེང་འགྱེད་ཀྱིས། །རིས་མེད་སྐལ་བཟང་ཚོགས་རྣམས་འདིར་འདུས་ཤིག །
གང་གི་ཚེ་དཔལ་གདོད་མའི་མགོན་པོ་ཉིད་འབྲས་བུ་ལྷུན་གྲུབ་རིན་
པོ་ཆེའི་སྦུབས་སུ་ཁྱད་ཆོས་དྲུག་གི་ཚུལ་དུ་མངོན་པར་བྱང་ཆུབ་ནས་
ནང་གསལ་ཆོས་སྐུའི་ཀློང་ལས་མ་གཡོས་བཞིན་དུ་རང་སྣང་ངེས་པ་
ལྔ་ལྡན་ལོངས་སྐུའི་བཀོད་པ་དང་། གཞན་སྣང་འཇིག་རྟེན་དྲུག་གི་
ཁྱོན་ཀུན་ཏུ་འགྲོ་འདུལ་སྤྲུལ་པའི་རོལ་པ་དཔག་ཏུ་མེད་པ་སྤྲོས་ཏེ་
སེམས་ཅན་རྣམས་ཞི་བའི་དབྱིངས་སུ་དཀྲི་བར་མཛད་པའི་བྱེ་བྲག་མི་
མཇེད་འཇིག་རྟེན་འདིར་འོག་མིན་སྟུག་པོ་བཀོད་པའི་ཞིང་ནས་བྱིན་
རླབས་མཆོག་གི་སྤྲུལ་པ་བསྟན་པའི་བཙས་གསུམ་སྤྲོས་ཏེ་ཆོ་འཕྲུལ་
དུ་མས་གདུལ་བྱའི་མོས་སྣང་དབང་དུ་བསྡུས། ཡོ་བྱད་མཁོ་དགུའི་
ཆར་ཕབ་སྟེ་ཡིད་ཀྱི་རེ་བ་བསྐངས། འགྲོ་བ་རང་རང་གི་སྐད་ཀྱིས་
ཆོས་ཀྱི་རང་སྒྲ་བསྒྲགས་ཏེ་འགྲོ་བ་དཔག་མེད་འབད་པ་མེད་པར་
གྲོལ་བའི་ཕྲིན་ལས་མཛད། ཡེ་ཤེས་དམ་པའི་སྤྲུལ་པ་རྫོགས་ཆེན་
སྟོན་པ་བཅུ་གཉིས་སུ་སྤྲུལ་ནས་གསང་ཆེན་རྨད་དུ་བྱུང་བའི་ཆོས་ཀྱི་
འཁོར་ལོ་བསྐོར་བ་མཐའ་དག་བཅོམ་ལྡན་འདས་ཕྱག་ན་རྡོ་རྗེས་
ཐུགས་སུ་བཟུང་བ་ཉིད། དུར་ཁྲོད་མེ་རི་འབར་བའི་གནས་སུ་སྤྲུལ་
པའི་སྐུ་དགའ་རབ་རྡོ་རྗེ་ལ་དབང་ཁྲིད་མན་ངག་མཐའ་དག་བུམ་པ་གང་བྱོའི་ཚུལ་དུ་བསྩལ་བ་ལས། རང་བཞིན་རྫོགས་པ་ཆེན་པོའི་ཆོས་རྣམས་གླེགས་བམ་དུ་བཀོད་དེ་མཁའ་འགྲོ་མ་རྣམས་ལ་གཏད་ནས།
དུར་ཁྲོད་བསིལ་བའི་ཚལ་ན་བཞུགས་དུས་རིག་པའི་གནས་ལྔ་ལ་
མཁས་པ་སློབ་དཔོན་འཇམ་དཔལ་བཤེས་གཉེན་གྱིས་འཕགས་པ་འཇམ་དཔལ་གྱིས་ལུང་བསྟན་པ་བཞིན་དགའ་རབ་རྡོ་རྗེའི་ཞབས་
པད་སྤྱི་བོས་མཆོད་དེ་དབང་ཁྲིད་རྫོགས་པར་མནོས་ཏེ་དཔོན་སློབ་
དགོངས་པ་དབྱེར་མེད་དུ་འདྲེས་ཏེ་ཟབ་གསང་ཨ་ཏི་ཡོ་གའི་ཆོས་
ཚུལ་རྣམས་སེམས་ཀློང་མན་ངག་གི་སྡེ་གསུམ་དུ་ཕྱེས། དེ་ལས་ཐིག་
ལེ་མཆོག་གི་ཆོས་རྣམས་ལ་སྙན་བརྒྱུད་དང་བཤད་བརྒྱུད་གཉིས་སུ་
ཕྱེས་ཏེ། སྙན་བརྒྱུད་ཀྱི་དཔེ་རྣམས་མཆན་དུ་བཀོད། བཤད་བརྒྱུད་
རྣམས་གཏེར་དུ་སྦས་ཏེ། དུར་ཁྲོད་སོ་ས་གླིང་དུ་བཞུགས་ཚེ། རྒྱ་ནག་
པོའི་སློབ་དཔོན་ཤྲཱི་སེང་ཧ་ཞེས་བྱ་བ་སྦྱངས་པའི་ཡོན་ཏན་མཐར་སོན་
པ་ཐུན་མོང་གི་གྲུབ་པ་བརྒྱད་ལ་དབང་འབྱོར་བ་ཉིད་ལ་འཕགས་པ་
སྤྱན་རས་གཟིགས་ཀྱིས་ལུང་བསྟན་པ་བཞིན་ས་ལ་ཁྲུ་གང་གིས་མ་
རེག་པར་ཞག་དགུ་ནས་གནས་དེར་ཕྱིན་ཏེ། སློབ་དཔོན་འཇམ་
དཔལ་བཤེས་གཉེན་མཉེས་པ་གསུམ་གྱིས་བསྟེན་ནས་གདམས་པ་
མཐའ་དག་ལ་ཞུན་ཐར་བཅད། སློབ་དཔོན་གྱིས་བསྟན་པའི་བདག་
པོར་མངའ་གསོལ། དཔེ་རྣམས་ལུང་བསྟན་པ་བཞིན་ཕྱུང་ནས།
གསང་བ་མཆོག་གི་ཆོས་རྣམས་ལ། ཕྱི་སྐོར། ནང་སྐོར། གསང་སྐོར།
གསང་བ་བླ་མེད་ཀྱི་སྐོར་དང་བཞིར་ཕྱེས་ཏེ་རྒྱ་གར་གསེར་གླིང་
དབེན་སྐྱོང་ཕུག་ཏུ་མི་དང་མི་མིན་མང་པོ་ལ་ཟབ་རྒྱས་གདམས་པའི་
ཆར་འབེབས་བཞིན་བཞུགས་དུས་ཀུན་མཁྱེན་པདྨ་སཾ་བྷ་ཝ་ཞེས་བྱ་
བ་མཆོག་ཐུན་མོང་གི་དངོས་གྲུབ་མཐའ་དག་མངོན་དུ་བརྙེས་ཏེ་རྒྱལ་
བའི་ཆོས་མཛོད་ཀུན་གྱི་བདག་པོར་གྱུར་ཟིན་ཀྱང་། ཕྱི་རབས་ཀྱི་
གང་ཟག་དག་གིས་དབང་ཁྲིད་མེད་པར་གསང་སྔགས་ཟབ་མོ་རང་
དགར་སྤྱོད་པའི་འཆོལ་སྤྱོད་དགག་པའི་ཆེད་དུ་མཁའ་འགྲོ་མ་ལས་
ཀྱི་དབང་མོ་ཆེའི་བཀའ་བཞིན་སློབ་དཔོན་ཤྲཱི་སེང་ཧའི་ཞབས་སེན་སྤྱི་
བོས་མཆོད་དེ་རྗེས་སུ་འཛིན་པར་ཞུས་དུས། སློབ་དཔོན་གྱིས་
དགོངས་བརྒྱུད་ལྟ་བའི་ངར་བསྐྱེད། ཕྱག་སོར་གྱིས་བརྡ་ཐབས་མིག་
འཕྲུལ་བཞིན་དུ་བསྒྱུར་ནས་ཟབ་གསང་གདམས་པའི་ཚིགས་བཅད་གཉིས་ཐོལ་བྱུང་དུ་བརྗོད་པས། དབང་ཁྲིད་དུས་གཅིག་ལ་རྫོགས།
བརྒྱུད་གསུམ་གཅིག་འདུས་སུ་གྱུར་ཏེ། བསྟན་པ་ཀུན་གྱི་བདག་པོར་
བཀའ་བསྒོས་པ་བཞིན་ཕྱོགས་བཅུ་སྤྲུལ་པའི་ཞིང་རྣམས་སུ་རྒྱལ་
སྲས་འཇམ་དཔལ་དཔའ་བོའི་མཛད་པ་ཁུར་དུ་བཞེས་ནས་བཞུགས་
ཤིང་ཁྱད་པར་གདོང་དམར་བོད་ཀྱི་སྐྱེ་དགུ་རྣམས་གཏན་བདེ་ཞི་བའི་
ས་ལ་དབུགས་འབྱིན་པའི་སླད་དུ་བསིལ་ལྡན་གངས་ཀྱི་ར་བར་
ཕེབས་ནས་རྒྱལ་བསྟན་ཉི་མ་ཤར་བ་ལྟར་བྱས། ཉིན་པར་ཐུན་མོང་
གི་གདུལ་བྱ་རྣམས་ལ་མཚན་ཉིད་རྒྱུའི་ཐེག་པའི་ཆོས་འཁོར་བསྐོར།
མཚན་མོ་གནས་ཕུན་སུམ་ཚོགས་པ་སྨོན་ལམ་དང་རྫུ་འཕྲུལ་གྱི་རྩལ་
ལས་ཤར་བ་ལུགས་གསུམ་མི་འགྱུར་ལྷུན་གྱིས་གྲུབ་པའི་གཙུག་ལག་
ཁང་དཔལ་བསམ་ཡས་ཀྱི་བར་ཁང་གཡུ་ཞལ་འབར་བ་རུ་ལས་ཅན་
དག་པའི་འཁོར་ངན་ལམ་རྒྱལ་བ་མཆོག་དབྱངས་སྣ་ནམ་རྡོ་རྗེ་བདུད་
འཇོམས་སོགས་ལ་འབྲས་བུ་རྡོ་རྗེ་ཐེག་པའི་ཆོས་ཀྱི་སྨིན་གྲོལ་གྱི་
གདམས་པ་གནང་། ནང་རྒྱུད་ཡོ་ག་གསུམ་གྱིས་གཙོར་བྱས་པའི་
ཤིན་ཏུ་ཟབ་པའི་གདམས་ངག་རྣམས་ཕྱི་རབས་འགྲོ་བའི་བཙས་སུ་
གཏེར་དུ་སྦས། རྗེ་འབངས་འཁོར་སློབ་རེ་རེ་བཞིན་ཟབ་གཏེར་དང་
འཕྲད་པའི་སྨོན་ལམ་བཏབ། ཁྱད་པར་དུ་ཐེག་པ་གཞན་གྱི་ནུས་པ་
ལྷོད་པོ་རུ་གྱུར། ཤིན་ཏུ་ཟབ་པའི་སྙིང་ཐིག་གོང་འོག་རྣམས་ཀྱི་
གདམས་པ་ཚོང་འདུས་ཀྱི་འོ་མ་བཞིན་རྟོག་གེ་དང་གྲུབ་རྫུན་རྣམས་
ཀྱིས་བསླད་དེ་ཡིད་དཔྱོད་དང་སེམས་གནས་ཙམ་ལྟ་བ་མཐར་ཐུག་ཏུ་
ངོ་སྤྲོད་པའི་སྐབས་སུ་སྨག་ལ་ཉི་ཟླའི་སྣང་བ་ཤར་བ་ལྟ་བུའི་ཆོས་ཚུལ་རྨད་དུ་
བྱུང་བ་མཁའ་འགྲོ་གསང་བ་ཡང་ཐིག་གི་ཆོས་གཏེར་འདི་ཉིད་འདོན་
པའི་བདག་པོ་རུ་རྒྱལ་བ་མཆོག་དབྱངས་མངའ་གསོལ། སྨོན་ལམ་གྱི་
གཏད་རྒྱས་གཟེངས་བསྟོད། མི་འགྱུར་ལུང་བསྟན་མཆོག་གིས་
དབུགས་དབྱུང་། སྣ་ནམ་རྡོ་རྗེ་བདུད་འཇོམས་ལ་ཆོས་འདི་འཆད་
སྤེལ་བྱེད་པའི་ཕོ་ཉར་བཀའ་བསྩལ། རྗེ་འབངས་གཞན་འཁོར་དེར་འདུས་
པ་ཀུན་ལ་ཟབ་ཆོས་འདི་སྒོམ་སྒྲུབ་གྱིས་ཤིག་ཅེས་གསུངས་བྱུང་།
སྔགས་སྲུང་རྡོ་རྗེ་རལ་གཅིག་མ་དང་དཔལ་མགོན་ནག་པོ་ཆེན་པོ་
སྲུང་མར་བསྐོས། གྲི་བཙན་དགྲ་འཇོམས་འབར་བ་ལ་གཏེར་གྱི་
གཉེར་བྱང་གཏད་པ་བཞིན།
རབ་བྱུང་བཅུ་དྲུག་པ་ཆུ་ཕོ་སྟག་གི་ལོར་སྨོན་ལམ་རྟེན་འབྲེལ་མངོན་
པར་སད་དེ་ཨོ་རྒྱན་སྒྲིབ་བྲལ་རིག་པའི་རྡོ་རྗེས་དགོངས་གཏེར་རྨད་
དུ་བྱུང་བ་འདི་ཉིད་ཡི་གེར་ཕབ་ནས། སླར་ཡང་སྙིང་དབུས་པདྨ་འོད་
ཀྱི་ཕོ་བྲང་དུ་བྱོན་ནས། རིག་ཁམས་བློ་ལྡན་མཆོག་སྲེད་ཀྱི་དྲུང་དུ་
ཞུས་ཆེན་ལེགས་པར་མཛད་པའི་གསུང་རབ་དྲི་མ་མེད་པ་འདི་ཉིད་
ལ༑ རྒྱ་ཆེ་བ་རྒྱུད་སྡེའི་སྐོར་དང་། ཟབ་པ་སྒྲུབ་སྡེའི་སྐོར་གཉིས་སུ་
ཡོད་པ་ལས། སྔ་མ་ལ་བསྐྱེད་པ་མ་ཧཱ་ཡོ་གའི་སྐོར་དང་། ལུང་ཨ་ནུ་
ཡོ་གའི་སྐོར་དང་། མན་ངག་ཨ་ཏི་ཡོ་གའི་སྐོར་གསུམ་ལས། ཕྱི་མ་
ལ་སེམས་ཀློང་མན་ངག་གསུམ་ལས། མན་ངག་གི་རྒྱུད་ལ་ཡང་། ཡེ་
ཤེས་གཙོ་བོར་སྟོན་པ་སྣང་བ་ཡབ་ཀྱི་རྒྱུད་ཀློང་གྲོལ་ཡེ་ཤེས་སོགས་
དང་། དབྱིངས་གཙོ་བོར་སྟོན་པ་སྟོང་པ་ཤེས་རབ་མེ་འབར་གྱི་རྒྱུད་
སོགས་དང་། གཉིས་ཀ་མཉམ་པར་སྟོན་པ་གཉིས་མེད་རང་བྱུང་གི་
རྒྱུད་སོགས་སུ་བཞུགས་པ་ལས། སྐབས་འདིར་ཡང་ཟབ་རྒྱུད་ཆེན་
བཅུ་བདུན་གྱི་ཉིང་ཁུ། རྩོད་མེད་རིག་འཛིན་རྣམ་བཞིའི་ཐུགས་
བཅུད། གནས་ཡུལ་ཌཱཀི་སྟོང་གི་ཐུགས་ཐིག བྱིན་རླབས་ཀྱི་ངད་མ་
ཡལ། དམ་སེལ་གྱི་གྲིབ་མ་ཞུགས། ཉེ་བརྒྱུད་ཀྱི་ཁུངས་བཙུན་པ།
དུས་བབ་ཀྱི་ཟབ་ཆོས་འགྲན་ཟླ་དང་བྲལ་བ།
དགོངས་པ་ཡེ་གྲོལ་ཆེན་པོ་གཉིས་མེད་རང་བྱུང་ཡེ་ཤེས་ཀྱི་རྒྱུད་འདི་ལ༑ ཐོག་མར་དགེ་བ་ཀླད་ཀྱི་དོན། བར་དུ་དགེ་བ་གཞུང་གི་དོན།
ཐ་མར་དགེ་བ་མཇུག་གི་དོན་དང་གསུམ་ལས། དང་པོ་ལ་མཚན་
བསྟན་པ་དང་། ཕྱག་འཚལ་བ་གཉིས་ལས། དང་པོ་མཚན་བསྟན་པ་
ནི༑ མཁའ་འགྲོ་གསང་བ་ཡང་ཐིག་ཅེས་བྱ་བ་སྟེ། འདི་ཉིད་ལོ་རྒྱུས་
ཀྱི་ཁུངས་དང་སྦྱར་ནས་བཤད་ཚུལ་དང་། ཉམས་ལེན་གྱི་གནད་དང་
བསྟུན་ནས་བཤད་ཚུལ་གཉིས་ལས།
དང་པོ་རྒྱལ་བ་དགོངས་བརྒྱུད་ཀྱི་དབང་དུ་བྱས་ན། དུས་གསུམ་
མཉམ་པ་ཉིད་ཀྱི་དབྱིངས་ཡུམ་ཀུན་ཏུ་བཟང་མོའི་མཁའ་ཀློང་འོག་
མིན་གསང་བ་མཆོག་གི་དཀྱིལ་འཁོར་དུ་ཆོས་སྐུ་ཀུན་བཟང་ཡབ་
ཡུམ་སྲས་འཁོར་དང་བཅས་པ་རྣམ་པ་རྟགས་ཀྱི་ཕྱག་རྒྱར་བཞེངས་
ནས་སྒྲ་ཚིག་མཚན་མ་དང་བྲལ་བཞིན་མཁའ༵་འགྲོ༵་ཀུན་ཏུ་བཟང་མོས་
ཞུས་པའི་བདག་རྐྱེན་ལས་རང་ཤར་བ་དུས་གསུམ་སངས་རྒྱས་
ཐམས་ཅད་ཀྱི་ཐུགས་ཀྱི་གས༵ང་བ༵་ཟབ་མོ་ཆེད་དུ་ངོམ་པ་སྐྱེ་བོ་ཐ་
མལ་པ་རྣམས་ལ་ཡེ་གསང་ཐབས་ཀྱིས་ཆོད་ཅིང་། སྣོད་མིན་རང་ག་
བ་ལ་བཀའ་ལུང་ཚིག་གིས་གསང་བ་སྟེ། གབ་སྦས་ཀྱི་རྒྱ་གཉིས་དང་
ལྡན་པ་ཐེག་པ་རིམ་དགུའི་ཡང༵་ཐི༵ག་མཐར་ཐུག་པ་ཡིན་པས་ནའོ། །
གཉིས་པ་རིག་འཛིན་བརྡ་བརྒྱུད་ཀྱི་དབང་དུ་བྱས་ན། སྤྲུལ་པའི་སྐུ་
དགའ་རབ་རྡོ་རྗེས་ཡང་ཟབ་སྙིང་པོའི་གདམས་པ་འདི་གདུལ་བྱ་མང་
པོ་ལ་ཁྱབ་བརྡལ་དུ་སྤེལ་དུ་ཕངས་ནས་མཁ༵འ་འ༵གྲོ་མ་བདེ་བའི་རོ་
ལྡན་དང་། བདེ་བྱེད་སེར་མོ་གཉིས་ལ་གས༵ང་བ༵འི་མཛོད་གཏད་ཚེ་
མཁའ་འགྲོ་དེ་གཉིས་ཀྱིས་ཆོས་ཚུལ་གཞན་ལས་འཕགས་པར་མཐོང་
ནས་ཡ༵ང་མཛོད་སྙིང་གི་ཐི༵ག་ལེ་བཞིན་བརྩི་སྲུང་དུ་མཛད་པས་སོ། །
གསུམ་པ་གང་ཟག་སྙན་བརྒྱུད་ཀྱི་དབང་དུ་བྱས་ན། རྒྱལ་དབང་པདྨ་
རྒྱལ་པོས་རྗེ་འབངས་དག་པའི་འཁོར་སྙིང་དང་འདྲ་བ་ལ་གཅེས་ནོར་
གྱི་ཚུལ་དུ་ཆིག་བརྒྱུད་དུ་གནང་ནས། ཕྱི་རབས་གདུལ་དཀའི་འགྲོ་
རྣམས་ཐུགས་བརྩེའི་ལྕགས་ཀྱུས་མི་འདོར་བའི་འབྲས་རྟགས་མངོན་
དུ་བསྟན་ཏེ། མཁའ་འགྲོའི་གཙོ་མོ་སྔགས་སྲུང་རྡོ་རྗེ་རལ་གཅིག་མ་
ཆོས་འདིའི་སྲུང་མར་བསྐོས། ནམ་མཁའ་ཇི་སྲིད་དུ་སྤེལ་སྲུང་གྱིས་
ཤིག་པས་དམ་ཆུ་བསྩལ་བས་མཚོན། ཆོས་འདི་དང་པོ་དབྱིངས་ཡེ་
སྟོང་མཁའ་འགྲོའི་ཀློང་ལས་ཤར། བར་དུ་གནས་ཡུལ་མཁའ་འགྲོའི་
ཚོགས་ཀྱི་སྤྱི་ནོར་དུ་གྱུར། མཐར་ཆོས་བདག་མཁ༵འ་འགྲོ༵་བྱེ་བས་
མེལ་ཚེ་ལྷོད་མེད་དུ་མཛད་ཅིང་གས༵ང་བ༵འི་མཐར་ཐུག་ཌཱཀི་འབུམ་གྱི་
སྙི༵ང་ཁྲག་དྭངས་མའི་ཐི༵ག་ལེ་ལྟ་བུའི་ཆོས་སྡེ་ཟབ་མོ་ཡིན་པས་ན་
མཚན་དེར་བཏགས་སོ། །
གཉིས་པ་ལ་ཆོ་གའི་གཞུང་དོན་དང་སྦྱར་བ་དང་། བསྐྱེད་རྫོགས་
རྫོགས་ཆེན་གསུམ་གྱི་དོན་བཞིན་བཀྲལ་བ་དང་གཉིས་ལས། དང་པོ་
སྣང་སྲིད་ཐམས་ཅད་དག་པ་རབ་འབྱམས་མཁ༵འ་འགྲོ ༵འི་དཀྱིལ་
འཁོར་དུ་གསལ་དག་བརྟན་པའི་ངང་ནས་ལུས་ཆོས་བདུན་སྟོང་རའི་
གནད་གཅུན་པས་བསྐྱེད་པ་མ་ཧཱ་ཡོ་གའི་གཞི་བཙུགས། སྒྲ་གྲག་
གསུང་གི་རོལ་པ་རུ་རྩལ་སྦྱངས་ཏེ་བུམ་ཅན་རླུང་གི་བཟླས་པ་གྲངས་
སུ་སྐྱེལ་བཞིན་ཐབས་ཤེས་ཨ་ཧཾ་གི་འབར་འཛག་གས༵ང་བ་༵ཟབ་མོའི་
ལམ་གནད་དུ་བསྣུན་པས་ལུང་ཨ་ནུ་ཡོ་གའི་ལམ་གོམས། དྲན་
བསམ་ཐུགས་ཀྱི་རོལ་པ་རུ་ངང་བསྐྱངས་པ་མ་བཅོས་རང་བབས་
སོར་བཞག་ཡ༵ང་ཟབ་རྨད་དུ་བྱུང་བ་ཐུགས་ཀྱི་ཐི༵ག་ལེར་བསྐྱངས་
པས་རྫོགས་ཆེན་ཨ་ཏི་ཡོ་གའི་འབྲས་བུ་མངོན་དུ་འབྱིན་པའི་ཐབས་
སྟོན་པས་ན་མཚན་དེར་བཏགས་སོ། །གཉིས་པ་ལ་བསྐྱེད་རིམ་དང་
སྦྱར་བ། རྫོགས་རིམ་དང་སྦྱར་བ། རྫོགས་ཆེན་དང་སྦྱར་བ་གསུམ་
ལས། དང་པོ་འཆི་སྲིད་ཆོས་སྐུ་རུ་གྲོལ་བའི་ཐབས་འཁོར་འདས་
ཐམས་ཅད་ཡེ་སྟོང་རྩ་བྲལ་ནམ་མཁ༵འ་ལྟ་བུར་ཤེས་པ་དེ་བཞིན་ཉིད་
ཀྱི་ཏིང་ངེ་འཛིན་བསྒོམས་པས་རྟག་མཐའ་བསལ། བར་སྲིད་ལོངས་
སྐུར་གྲོལ་བའི་མན་ངག་དེ་ལྟར་མ་རྟོགས་པའི་འགྲོ༵༵་བ་རྣམས་ལ་མ་
བཅོས་རང་ཤུགས་ཀྱིས་སྐྱེ་བའི་ཀུན་སྣང་སྙིང་རྗེ་ཆེན་པོའི་ཏིང་འཛིན་
བསྒོམས་པས་ཆད་མཐའ་བསལ། སྐྱེ་སྲིད་སྤྲུལ་